Virallinen lehti nro C 304 , 06/10/1997 s. 0145



B4-0750/97 Päätöslauselma Sisä-Mongolian tilanteesta ja «Southern Mongolian Democracy Alliance»:n perustaja Hadan tuomitsemisesta Euroopan parlamentti, joka - ottaa huomioon aiemmat päätöslauselmansa ihmisoikeusloukkauksista Kiinan kansantasavallassa ja siihen liitetyillä alueilla, A. katsoo, että Kiinan kansantasavalta on aina vuonna 1947 alkaneesta miehityksestä alkaen nykypäivään asti toteuttanut tukahduttamispolitiikkaa Sisä-Mongolian väestön osalta ja että Kiinan 50 hallintovuoden aikana yli 150 000 mongolialaista on kuollut ja noin 800 000 on vangittu, B. ottaa huomioon «Southern Mongolian Democracy Alliance»:n (SMDA) perustaja Hadan pidättämisen separatismista syytettynä, tuomitsemisen 15 vuodeksi vankeuteen ja tämän poliittisten oikeuksien riistämisen 4 vuodeksi, C. panee merkille viimeaikaiset tapahtumat Sisä-Mongolian pääkaupungissa Hohhotissa, jotka ovat merkinneet useiden sellaisten SMDA:n kannattajien pidättämistä, jotka olivat mukana mongolien kulttuuri- ja kieliperinnön puolustamisessa, D. tuomitsee väestön jatkuvat siirrot Sisä-Mongoliaan, joilla pyritään sekoittamaan alueen etnistä kokoonpanoa ja joiden seurauksena yli 20 miljoonaa kiinalaista on asettautunut alueelle ja alueen kantaväestö on muuttunut pieneksi vähemmistöksi (3,6 miljoonaa mongolia vuoden 1992 arvioiden mukaan), E. tuomitsee sen, että Kiinan viranomaiset käyttävät pakkosterilisaatiota ja - abortteja väestönkasvun hillintäkeinoina, F. toteaa, että Sisä-Mongoliassa tuhotaan edelleen buddhalaisia munkkiluostareita ja että mongolien kulttuuriin, uskontoon ja kieleen liittyvä koskemattomuus on jatkuvasti hyökkäysten kohteena, G. katsoo, että tästä syystä Euroopan unionin ja Kiinan kansantasavallan on tarpeen keskustella avoimesti ja käsitellä erityisesti erittäin tärkeitä ihmisoikeuksien ja perusvapauksien kunnioittamista koskevia kysymyksiä, H. katsoo, että Euroopan unionilla on velvollisuus puuttua asiaan kaikin käytettävissään olevin keinoin vastustaakseen politiikkaa, joka vahingoittaa kansoja tai kansanosia tai jonka tarkoituksena on tukahduttaa niiden kulttuuri tai autonomiatoiveet, I. on erittäin huolestunut Kiinan kansantasavallan miehittämien Tiibetin ja Itä- Turkestanin (Xinjiang) alueiden kasvavasta epävakaudesta ja niistä seurauksista, joita tällä saattaa olla naapurialueisiin; 1. Tuomitsee Kiinan kansantasavallan politiikan, joka merkitsee Sisä-Mongolian väestön kulttuurin, uskonnon ja kielen sekä mongolien oikeutettujen autonomiatoiveiden tukahduttamista; 2. Pyytää Kiinan kansantasavallan hallitusta aloittamaan poliittisen vuoropuhelun Mongolian opposition kanssa, jotta asiassa päästäisiin rauhanomaiseen neuvotteluratkaisuun; 3. Pyytää Kiinan hallitusta vapauttamaan kaikki ne vangit, jotka on tuomittu teoista, jotka eivät asiaa koskevien kansainvälisten standardien ja sopimusten mukaan ole rikoksia; 4. Pyytää Kiinan hallitusta avaamaan välittömästi uudelleen SMDA:n johtaja Hadaa ja muita pidätettyjä SMDA-aktivisteja vastaan nostetun oikeustapauksen kansainvälisten tarkkailijoiden läsnäollessa; 5. Pyytää Kiinan hallitusta mahdollistamaan kansainvälisten journalistien ja tarkkailijoiden vapaan pääsyn Sisä-Mongoliaan; 6. Tuomitsee sen, että Kiinan viranomaiset kohtelevat Sisä-Mongolian, Itä- Turkestanin ja Tiibetin miehitettyjen alueiden väestöjä sekä muita vähemmistöjä taloudellisesti ja poliittisesti omasta väestöstään poikkeavasti; 7. Pyytää komissiota ottamaan EY:n ja Kiinan välisiin yhteistyösopimuksiin lausekkeen etnisestä ja poliittisesta syrjinnästä sekä perustamaan asianmukaiset elimet kyseisen lausekkeen toteuttamisen valvomiseksi; 8. Kehottaa komissiota ja neuvostoa painostamaan Kiinan kansantasavallan viranomaisia, jotta nämä takaisivat ihmisoikeuksien ja perusoikeuksien kunnioittamisen sekä Kiinan alueella että Sisä-Mongoliassa, Tiibetissä ja Itä-Turkestanissa; 9. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Kiinan kansantasavallan hallitukselle, maanpaossa oleville mongoliopposition edustajille, Itä- Turkestanin maanpaossa oleville opposition edustajille sekä Tiibetin maanpaossa olevalle hallitukselle.